
Tranziens Receptor Potenciál Vanilloid 1 (TRPV1) és Ankyrin 1 (TRPA1) ioncsatornák szerepének vizsgálata gyulladásos fájdalom egérmodelljeiben

Bevezetés: A TRPV1 és TRPA1 kation csatornák a kapszaicin-érzékeny szenzoros neuronokon expresszálódnak. TRPV1 receptor aktivátora többek között a kapszaicin, lipoxigenáz termékek, protonok és a magas hőmérséklet (>43°C), míg TRPA1 stimuláns a mustárolaj (allilizotiocianát: AITC), fahéjaldehid, H2S és a hideg inger. E receptorok fájdalomérzékelési mechanizmusokban betöltött szerepéről ellentmondásos irodalmi adatok állnak rendelkezésre. Kísérleteinkben ezért a mechanikai- és hőküszöböket, valamint akut gyulladásos hiperalgéziát és nocifenzív reakciót vizsgáltuk génhiányos egerekkel (TRPV1-/-, TRPA1-/-).
Módszerek: A fájdalmas hőküszöböt a lábon egyenletesen emelkedő hőmérsékletű forró lappal, a farkon emelkedő hőmérsékletű vízfürdővel határoztuk meg. A talp mechanonociceptív küszöbét dinamikus plantáris eszteziométerrel vizsgáltuk. Az akut gyulladásos hő- és mechanikai hiperalgézia modellben a fájdalomküszöb csökkentéséhez, valamint az akut nocifenzív reakció kiváltásához, a lábat, illetve a farkat 1% AITC oldatba merítettük.
Eredmények: Az irodalommal összhangban a talp termo- és mechanonociceptív küszöbében nem volt különbség TRPV1-/- és TRPA1-/- egerekben a vad típusúakkal összehasonlítva. Ezzel szemben a farkon szignifikánsan magasabb hőküszöböt detektáltunk a TRPV1-/- csoportban, míg TRPA1-/- egerekben nem. Az AITC-vel kiváltott mechanikai és termális hiperalgézia szignifikánsan alacsonyabb volt a TRPV1-/- állatokban, azonban a TRPA1-/- csoportban nem volt eltérés. Az AITC-indukált nocifenzív viselkedés (farok kihúzásának latenciaideje) mindkét génhiányos csoportban szignifikánsan magasabb volt.
Következtetések: Az emelkedő hőmérsékletű forró lap és vízfürdő érzékeny, megbízható és jól reprodukálható módszerek a termonociceptív küszöbök meghatározására egérlábon és a farkon. Mivel a TRPV1 hőérzékelésben betöltött szerepe eltérő e testtájakon, ezek egyidejű vizsgálata fontos a nociceptív mechanizmusok megértéséhez. Bár az AITC számos rendszerben TRPA1 receptor aktivátor, fájdalommodeljeinkben csak a nocifenzív viselkedésben játszott szerepet. Az AITC-vel kiváltott termális és mechanikai hiperalgéziában a TRPV1 csatorna aktivációja esszenciális.
Támogatások: TÁMOP-4.2.2.A-11/1/KONV-2012-0024, TÁMOP-4.2.1.B-10/2/KONV-2010-0002, TÁMOP-4.2.2.B-10/1/2010-0029



